Document ID: 32005D0026

SKLEP SVETA
z dne 25. oktobra 2004
o podpisu Konvencije o krepitvi Medameriške komisije za tropski tun, ustanovljene leta 1949 s konvencijo med Združenimi državami Amerike in Republiko Kostariko v imenu Evropske skupnosti („Konvencija iz Antigve“)
(2005/26/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti, zlasti člena 37 v povezavi s prvim stavkom prvega pododstavka člena 300(2) Pogodbe,
ob upoštevanju predloga Komisije,
ob upoštevanju naslednjega:
(1)
Evropska skupnost ima izključno pristojnost sprejemanja ukrepov za ohranjevanje in upravljanje ribolovnih virov in sklepanja sporazumov z drugimi državami in mednarodnimi organizacijami.
(2)
Skupnost je pogodbenica Konvencije Združenih narodov o mednarodnem pomorskem pravu, ki od vseh članov mednarodne skupnosti zahteva, da sodelujejo pri ohranjanju in upravljanju morskih bioloških virov.
(3)
Skupnost je 19. decembra 2003 podpisala in ratificirala Sporazum o uporabi določb Konvencije Združenih narodov o mednarodnem pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib (1).
(4)
Medameriška komisija za tropski tun (IATTC) je bila ustanovljena leta 1949 s konvencijo med Združenimi državami Amerike in Republiko Kostariko. Na svojem 61. zasedanju junija 1998 je IATTC sprejela resolucijo, v kateri pogodbenice soglašajo, da je treba pripraviti novo konvencijo za okrepitev dela IATTC in posodobitev njenega statuta v skladu z določbami mednarodnega pomorskega prava.
(5)
Skupnost je bila že na začetku povabljena k polnopravnemu sodelovanju v tem procesu in je vseskozi imela aktivno vlogo. Proces je vrh dosegel s sprejetjem Konvencije za krepitev Medameriške komisije za tropski tun, ustanovljene leta 1949 s konvencijo med Združenimi državami Amerike in Republiko Kostariko (Konvencija iz Antigve) na 70. zasedanju IATTC, ki je potekalo med 24. in 27. junijem 2003 v Antigvi (Gvatemala).
(6)
Konvencija iz Antigve je na voljo za podpis od 14. novembra 2003 dalje v Washingtonu (ZDA), in bo v skladu s členom XXVII Konvencije na voljo do 31. decembra 2004.
(7)
Konvencija iz Antigve je na voljo za podpis Skupnosti v skladu s členom XXVII(1)(c) Konvencije.
(8)
Ribiči Skupnosti delujejo v območju Konvencije iz Antigve. Zato je v interesu Skupnosti, da postane članica IATTC. Skupnost naj zato podpiše Konvencijo iz Antigve -
SKLENIL NASLEDNJE:
Člen 1
Podpis Konvencije za krepitev Medameriške komisije za tropski tun, ustanovljene leta 1949 s konvencijo med Združenimi državami Amerike in Republiko Kostariko (Konvencija iz Antigve), se s pridržkom sklepa Sveta o sklenitvi omenjene konvencije odobri v imenu Evropske skupnosti.
Besedilo Konvencije iz Antigve je priloženo temu sklepu.
Člen 2
Predsednik Sveta je pooblaščen, da imenuje osebo(-e), pooblaščeno(-e) za podpis Konvencije iz Antigve v imenu Skupnosti, s pridržkom njene sklenitve.
V Luxembourgu, 25. oktobra 2004

Labels: 11
18
5
6